भोसरीतील तरुणांसाठी ‘‘लाईटहाऊस’’ ठरत आहे आशेचा किरण!

पिंपरी-चिंचवड | प्रतिनिधी

शहरातील वंचित आणि होतकरू तरुण-तरुणींना रोजगारक्षम बनविण्याच्या उद्देशाने राबविण्यात येत असलेल्या भोसरी लाईटहाऊस कौशल्य विकास केंद्राला भारतीय जनता पार्टीच्या नगरसेविका प्रा. सोनाली गव्हाणे यांनी सदिच्छा भेट देत केंद्रातील उपक्रमांची पाहणी केली. यावेळी त्यांनी अधिकारी, कर्मचारी तसेच प्रशिक्षण घेत असलेल्या विद्यार्थ्यांशी संवाद साधून त्यांच्या अनुभवांची जाणून घेतली. या प्रकल्पामुळे परिसरातील तरुणाईला रोजगाराच्या नव्या संधी उपलब्ध होत असल्याचे सांगत त्यांनी उपक्रमाचे कौतुक केले.

भोसरी येथील गव्हाणे वस्तीमधील बहुउद्देशीय हॉल येथे फेब्रुवारी २०२४ पासून हा प्रकल्प कार्यरत आहे. लांडेवाडी, चक्रपाणी वसाहत, खंडोबा माळ, धावडे वस्ती, आळंदी रोड, शांतीनगर, दिघी रोड आणि भोसरी गाव परिसरातील १८ ते ३५ वयोगटातील तरुण-तरुणींना या केंद्रामार्फत कौशल्य विकासाचे प्रशिक्षण दिले जात आहे.

प्रा. सोनाली गव्हाणे यांनी विद्यार्थ्यांशी संवाद साधताना प्रशिक्षणामुळे त्यांच्या व्यक्तिमत्त्वात झालेला बदल, आत्मविश्वास वृद्धीसाठी राबविण्यात येणारे विविध उपक्रम आणि रोजगाराच्या संधींबाबत सविस्तर माहिती जाणून घेतली. तसेच केंद्रातील अधिकाऱ्यांकडून फाउंडेशन कोर्स, स्किलिंग कोर्स आणि प्लेसमेंट प्रक्रियेची माहिती घेत प्रशिक्षणाच्या गुणवत्तेबाबत समाधान व्यक्त केले.

हेही वाचा

सामाजिक उद्रेक। ताथवडेतील अल्पवयीन मुलींवरील अत्याचार प्रकरणी सर्वधर्मीय निषेध रॅली!

भोसरी लाईटहाऊस केंद्राच्या माध्यमातून आतापर्यंत १,४०० विद्यार्थ्यांनी फाउंडेशन कोर्ससाठी नोंदणी केली असून, त्यापैकी १,१८७ विद्यार्थ्यांनी हा कोर्स यशस्वीरीत्या पूर्ण केला आहे. तसेच ४२० विद्यार्थ्यांनी स्किलिंग कोर्ससाठी नोंदणी केली असून, ३१३ विद्यार्थ्यांनी तो पूर्ण केला आहे. विशेष म्हणजे, या प्रशिक्षणाच्या बळावर तब्बल ६३९ विद्यार्थ्यांना विविध क्षेत्रांत रोजगार मिळविण्यात यश आले आहे. यावेळी उपस्थित विद्यार्थ्यांनी आपल्या अनुभवांचे कथन करत, लाईटहाऊस प्रकल्पामुळे आत्मविश्वास वाढल्याबरोबरच करिअरला योग्य दिशा मिळाल्याची भावना व्यक्त केली. अनेक विद्यार्थ्यांसाठी हा प्रकल्प रोजगाराचे दालन खुला करणारा ठरत असल्याचे त्यांनी सांगितले.

प्रा. सोनाली गव्हाणे यांनी या उपक्रमाचे कौतुक करताना, “कौशल्य विकास हा आजच्या काळातील सर्वांत प्रभावी सक्षमीकरणाचा मार्ग आहे. भोसरीतील तरुणांना दर्जेदार प्रशिक्षण आणि रोजगाराच्या संधी उपलब्ध करून देणारा लाईटहाऊस प्रकल्प अत्यंत स्तुत्य असून, अशा उपक्रमांमुळे समाजातील वंचित घटकांतील युवक-युवतींना स्वावलंबी होण्याची संधी मिळत आहे. भविष्यातही या प्रकल्पाला आवश्यक ते सहकार्य करण्यासाठी मी कटिबद्ध आहे,” असे मत व्यक्त केले. या भेटीप्रसंगी केंद्रातील अधिकारी, कर्मचारी आणि प्रशिक्षणार्थी विद्यार्थी मोठ्या संख्येने उपस्थित होते.

आजच्या स्पर्धेच्या युगात केवळ पदवी नव्हे, तर कौशल्य हीच तरुणाईची खरी ताकद आहे. भोसरी लाईटहाऊस प्रकल्पाच्या माध्यमातून परिसरातील युवक-युवतींना दर्जेदार कौशल्य प्रशिक्षण, व्यक्तिमत्त्व विकास आणि रोजगाराच्या संधी उपलब्ध होत आहेत, ही अत्यंत अभिमानाची बाब आहे. आतापर्यंत शेकडो विद्यार्थ्यांनी या उपक्रमाच्या माध्यमातून स्वतःच्या पायावर उभे राहत रोजगार मिळविला आहे. अशा उपक्रमांमुळे आपल्या तरुणाईला आत्मविश्वास, योग्य दिशा आणि उज्ज्वल भविष्य मिळत असून, भविष्यातही या प्रकल्पाच्या बळकटीकरणासाठी आमदार महेश लांडगे यांच्या मार्गदर्शनाखाली आवश्यक ते सर्व सहकार्य करण्यासाठी मी कटिबद्ध आहे.

– प्रा. सोनाली गव्हाणे, नगरसेविका, भोसरी.